Melody Time

Melody Time (Masa untuk Melodi) ialah sebuah filem animasi yang dihasilkan oleh Walt Disney dan diedarkan kepada pawagam oleh RKO Radio Pictures pada 27 Mei 1948. Filem in terdiri daripada serantaian aneka cerita yang diiringi muzik popular dan muzik rakyat, sama seperti Make Mine Music yang merupakan versi muzik pop bagi Fantasia (sebuah filem bercita-cita tinggi yang kurang disambut baik sewaktu mula-mula ditayangkan). Biarpun tidak menyaingi pencapaian seni Fantasia, namun Melody Time mendapat sambutan yang memuaskan. Ia merupakan filem animasi cetera yang kesepuluh dalam siri Walt Disney Animated Classics dan filem pakej yang keenam selepas Fantasia, Saludos Amigos, The Three Caballeros, Make Mine Music, dan Fun and Fancy Free.

Segmen filem
Melody Time terdiri daripada tujuh segmen:

Once Upon a Wintertime
Segmen ini menampilkan Frances Langford yang menyanyi sebuah lagu tentang sepasang kekasih muda pada bulan Disember. Si jejaka menunjuk-nunjuk kehebatan meluncur ais di hadapan teman wanitanya, tetapi tragedi hampir berlaku tetapi mujurnya diselamatkan dengan cepat. Seperti dengan segmen-segmen lain dalam filem-filem pakej ini, Once Upon a Wintertime dikeluarkan secara berasingan pada 17 September 1954. Filem pendek ini juga ditampilkan dalam Very Merry Christmas Songs dalam siri Disney Sing Along Songs, sebagai filem latar untuk lagu "Jingle Bells".

Bumble Boogie
Segmen ini mempersembahkan igauan yang luar alam nyata yang dialami oleh seekor kumbang dengung yang cuba melarikan diri dari kegilaan visual dan muzik. Muziknya merupakan Flight of the Bumblebee gubahan asal Rimsky-Korsakov versi swing-jazz yang disumbangkan oleh Freddy Martin dan orkestranya (dengan Jack Fina yang bermain piano) dan pernah dipertimbangkan untuk disertakan dalam filem Fantasia.

The Legend of Johnny Appleseed
Segmen ini merupakan adaptasi kisah John Chapman yang menghabiskan riwayatnya dengan menjelajahi Amerika Barat Tengah (khususnya negeri Illinois dan Indiana) pada zaman peneroka, dan menanam pokok epal, maka diberi nama timangan "Appleseed". Dennis Day menceritakan dan mempersuarakan semua watak kecuali malaikat yang dipersuarakan oleh Dallas McKennon (tanpa penghargaan). Segmen ini dikeluarkan secara berasingan pada 25 Disember dengan tajuk Johnny Appleseed.

Little Toot
Segmen ini berdasarkan cereka Little Toot oleh Hardie Gramatky yang mengisahkan sebuah kapal tunda yang ingin menjadi seperti ayahnya, Big Toot, tetapi seringkali berbuat nakal. Nyanyian disumbangkan oleh The Andrews Sisters.

Trees
Segmen ini merupakan pengucapan sajak terkenal oleh Alfred Joyce Kilmer oleh Fred Waring and the Pennsylvanians dengan latar lirik yang disampaikan dari semusim ke semusim.

Blame It on the Samba
Segmen ini menyaksikan Donald Duck dan José Carioca bertemu dengan Aracuan Bird yang memperkenalkan nikmat samba kepada mereka. Ia diiringi oleh lagu polka Apanhei-te, Cavaquinho (1914) oleh Ernesto Nazareth dengan seni kata bahasa Inggers, nyanyian The Dinning Sisters dengan alunan organ oleh Ethel Smith.

Pecos Bill
Segmen terakhir ini mengisahkan wira handalan dari Texas iaitu Pecos Bill, koboi terhebat yang pernah bernafas di dunia, bersama kudanya Widowmaker, dan percintaannya dengan wanita yang dikenali sebagai Slue-Foot Sue. Versi ini diceritakan oleh Roy Rogers, Bob Nolan, dan Sons of the Pioneers dengan lakon suara Bobby Driscoll dan Luana Patten. Segmen ini disunting untuk keluaran video NTSC (bukan PAL) untuk memotong semua babak Bill merokok. Seluruh babak Bill menyalakan rokok dengan panahan petir turut digugurkan bersama semua babak lain yang mana Bill menggonggong rokok.

Pelakon
 Roy Rogers - Diri; Pencerita; Penyanyi (Pecos Bill)
 Trigger si Kuda - Diri
 Dennis Day - Pencerita; Penyanyi; Watak-watak (Johnny Appleseed)
 The Andrews Sisters - Penyanyi (Little Toot)
 Fred Waring and the Pennsylvanians - Penyanyi (Trees)
 Freddy Martin - Penggubah muzik (Bumble Boogie)
 Ethel Smith - Pemain organ (Blame It On the Samba)
 Frances Langford - Penyanyi (Once Upon a Wintertime)
 Buddy Clark - Penyanyi; Pencerita
 Bob Nolan - Diri; Penyanyi; Pencerita (Pecos Bill)
 Sons of the Pioneers - Diri; Penyanyi; Pencerita (Pecos Bill)
 The Dinning Sisters - Penyanyi (Blame It On the Samba)
 Bobby Driscoll - Diri (Pecos Bill)
 Luana Patten - Diri (Pecos Bill)
 Dallas McKennon - Diri; Penyanyi; Pencerita (Johnny Appleseed)

Rujukan

Pautan luar
 
  
 

Filem 1948
Filem kanak-kanak Amerika Syarikat
Filem animasi Disney
Filem Donald Duck
Filem pakej